Greta Tunberg tanaffusdan so‘ng Stokgolmda ekofaollarning juma kungi aksiyasiga qo‘shildi

Shvetsiyadan bo‘lgan 17 yoshli ekofaol Greta Tunberg tanaffusdan so‘ng Shvetsiya parlamenti binosi oldida bo‘lib o‘tgan o‘z hamfikrlarining juma kungi aksiyasida ishtirok etdi, deb xabar bermoqda Associated Press.

Jurnalistlar bilan suhbatda u bu harakat, avvalgilari kabi, odamlarning atrof-muhit muammolaridan xabardorligini oshirishga qaratilganini ta’kidlagan.
Eslatib o‘tamiz, Greta Tunberg 2018-yilda har juma kuni maktabdan qolib, Shvetsiya parlamenti binosi yonida norozilik namoyishi o‘tkazishni boshlagani va hukumatdan iqlimni asrash bo‘yicha chora-tadbirlar o‘tkazishni talab qilganidan so‘ng mashhur bo‘lgandi.
Uning butun dunyo bo‘ylab tarafdorlari paydo bo‘lib, ular ham juma kunlari aksiyalar uyushtirishni boshlagan. 2019-yilda bu kabi noroziliklar butun dunyo bo‘ylab yoshlar tomonidan o‘tkazilgan. Koronavirus pandemiyasi tufayli aksiyalar o‘tkazmay qo‘ygandi.
Tunberg BMTning Nyu-Yorkda o‘tgan iqlim o‘zgarishlariga bag‘ishlangan anjumanida nutq so‘zlagan. 2019-yil oxirida Time jurnali shvetsiyalik o‘smir qizni “Yil odami” deb e’tirof etgan.
Avgust oyi oxirlarida Greta Tunberg bir yillik tanaffusdan so‘ng maktabga qaytayotganini ma’lum qilgandi.